作者:吳泳
標題:洞庭春色・沁園春
內容:蘭切膏凝，柳溝燧落，光景乍新。正石壇人靜，風清綺陌，朱筵燈鬧，雨壓香塵。不似潘郎花作縣，且管勾江山當主人。看承處，有簾犀透月，蠟鳳燒雲。裴回五花泉上，問誰解攻打愁城。算人生行樂，不須富貴，官居遊適，必就高明。山寺歸來簪花笑，笑老去猶能強作春。無限事，願長開醉眼，飽看昇平。